b'\n_START_ARTICLE_\nMaja Plisecka\n_START_SECTION_\nKariera\n_START_PARAGRAPH_\nSprva se je Maja razlikovala od ostalih balerin, saj ni nastopala v skupini (corps de ballet) kot ve\xc4\x8dina mladih plesalk, marve\xc4\x8d je bila imenovana za prima-balerino takoj po diplomi. S svojo pojavo in rde\xc4\x8dimi lasmi je bila kot osebnost opazna tako na odru kot tudi v javnosti nasploh. Njene dolge roke so izra\xc5\xbeale fluidnost, ki ji je v okviru baletnega plesa do danes te\xc5\xbeko najti primerjavo. Njena interpretacija Laboda (iz Saint Saensovega \xc5\xbdivalskega karnevala), kratka skladba, katere popularnost je izzvala Ana Pavlova, je bila Pliseckina specialiteta. Maja je bila znana po izjemni vi\xc5\xa1ini svojih skokov, izjemni gib\xc4\x8dnosti hrbta, tehni\xc4\x8dni dovr\xc5\xa1enosti in karizmi nasploh._NEWLINE_Navkljub slavi vodstvo Bol\xc5\xa1ojskega baleta z njo ni ravnalo lepo. Bila je judinja v antisemitskem okolju in ji leta 1956 z ansamblom ni bilo dovoljeno oditi na turnejo. Onstran meja domovine je nastopila \xc5\xa1ele leta 1959 in tedaj za vedno spremenila svet klasi\xc4\x8dnega baleta._NEWLINE_Njene najodmevnej\xc5\xa1e vloge so vklju\xc4\x8devale Odette-Odile v Labodjem jezeru (1947), Auroro v Trnjul\xc4\x8dici (1961). Leta 1958 ji je bil podeljen naziv narodni umetnik Sovjetske Zveze. Istega leta se je poro\xc4\x8dila s sedem let mlaj\xc5\xa1im skladateljem Rodionom \xc5\xa0\xc4\x8dedrinom._NEWLINE_Ko je leta 1960 odrske deske zapustila Galina Ulanova, je bila Maja Plisecka razgla\xc5\xa1ena za absolutno primabalerino (prima ballerina assoluta) Bol\xc5\xa1oj teatra. V sovjetski televizijski razli\xc4\x8dici filma Ana Karenina, je igrala princeso Tversko. Leta 1971 je njen mo\xc5\xbe skomponiral balet po isti literarni predlogi, v katerem je nastopala v glavni vlogi. Ana Karenina je bil tudi njen prvi koreografski projekt. Sicer so bili koreografi njenih baletnih vlog \xc5\xa1e Jurij Grigorovi\xc4\x8d, Roland Petit, Alberto Alonso in Maurice Bejart._NEWLINE_V 1980-ih sta Plisecka in \xc5\xa0\xc4\x8dedrin pre\xc5\xbeivela veliko \xc4\x8dasa v tujini, v tem \xc4\x8dasu je delovala kot umetni\xc5\xa1ki vodja Rimske operno-baletne hi\xc5\xa1e in \xc5\xa0panskega nacionalnega baleta v Madridu. Pri 65. letih se je kot solistka vendarle poslovila od teatra Bol\xc5\xa1oj. Na svoj 70. rojstni dan je debitirala pri \xc5\xa1vicarskem baletu B\xc3\xa9jart v projektu, namenjenem njej in naslovljenem\xc2\xa0\xc2\xbbAve Maja\xc2\xab. Od leta 1994 predseduje vsakoletnemu baletnemu tekmovanju\xc2\xa0\xc2\xbbMaja\xc2\xab._NEWLINE_Ob njenem 80. rojstnem dnevu je mednarodni \xc4\x8dasopis Financial Times zapisal:\xc2\xa0\xc2\xbbMaja je bila in je \xc5\xa1e vedno zvezda, sveta po\xc5\xa1ast baleta, zadnja instanca teatralnega glamurja, ble\xc5\xa1\xc4\x8de\xc4\x8de, ognjevito znamenje v svetu medlih talentov, je lepota v svetu ljubkosti.\xc2\xab\xc2\xa0. Naslednje leto ji je japonski cesar Akihito podelil Premium Imperiale, neformalno obravnavan kot Nobelova nagrada za umetnost.'